ช่วยเอสเอ็มอีไม่คืบหน้าคลังไม่เคาะดอกเบี้ย
ช่วยเอสเอ็มอีอืด คลังยังไม่เคาะรับภาระดอกเบี้ย 3% โครงการปล่อยกู้ 1.5 หมื่นล้าน
31 มี.ค. 2558

ช่วยเอสเอ็มอีอืด คลังยังไม่เคาะรับภาระดอกเบี้ย 3% โครงการปล่อยกู้ 1.5 หมื่นล้าน
รายงานข่าวจากกระทรวงการคลัง เปิดเผยว่า ในการประชุมระหว่างสำนักงบประมาณ สำนักงานคณะกรรมการนโยบายรัฐวิสาหกิจ (สคร.) สำนักงานเศรษฐกิจการคลัง (สศค.) และสมาพันธ์ตัวแทนผู้ประกอบการขนาดกลางและขนาดย่อม หรือเอสเอ็มอี ได้ข้อสรุปให้เดินหน้าตามมติคณะรัฐมนตรี (ครม.) เมื่อวันที่ 17 มี.ค. ที่เห็นชอบให้ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ปล่อย สินเชื่อโครงการดอกเบี้ยพิเศษ วงเงิน 1.5 หมื่นล้านบาท ระยะเวลา 5 ปี ตามข้อเรียกร้องของสมาพันธ์เอสเอ็มอี โดยคลังรับไปพิจารณาเรื่องการชดเชยดอกเบี้ยให้ผู้ประกอบการ 3% ส่วนเอสเอ็มอีจ่ายดอกเบี้ย 4% ซึ่งเอสเอ็มอีแบงก์ต้องทำรายละเอียดเสนอ ครม.อนุมัติอีกครั้ง
สำหรับสินเชื่อ 1.5 หมื่นล้านบาท จะปล่อยกู้ให้เอสเอ็มอีที่ได้รับผลกระทบจากภาวะเศรษฐกิจ 9,000 ล้านบาท เอสเอ็มอีที่มีนวัตกรรม 2,250 ล้านบาท และปล่อยกู้เพื่อรองรับการขยายตัวของเขตเศรษฐกิจพิเศษ 3,750 ล้านบาท ถ้าวงเงินไหนเต็มก็สามารถโยกเงินในโครงการอื่นมาปล่อยกู้ได้
ทั้งนี้ ยังเห็นชอบให้ขยายวงเงินกู้ต่อรายเป็นไม่เกิน 50 ล้านบาท จากเดิม 15 ล้านบาท รวม 3,000 ล้านบาท ขณะที่การให้กู้ลูกหนี้ที่ติดเครดิตบูโร ได้ให้เอสเอ็มอีแบงก์ทำหลักเกณฑ์ปล่อยกู้ที่ชัดเจน เพื่อไม่ให้เป็นปัญหาหนี้เสียอีกในอนาคต